और कवि लिखते हैं, लेकिन भवानी प्रसाद मिश्र कविता कहते हैं. ‘जिस तरह हम बोलते हैं, उस तरह तू लिख’ उनका मोटो है, जिसमें जोर शायद ‘तरह’ पर है. कविता में वे बोलचाल का लहजा भी ले आने की कोशिश करते हैं. इसका मतलब यह नहीं है कि वे एकदम नये छंदों का प्रयोग करते हैं. प्रचलित छंदों के पैटर्न पर ही वे बोलचाल का पैटर्न आरोपित कर देते हैं. यही उनका नया प्रयोग है और इसीलिए उन्हें प्रयोगशील कवियों में जगह दी गई है, अन्यथा भवानी हर तरह से बच्चन और दिनकर युग के कवि हैं.